**Teatterilaiva** (*Show Boat*) on yhdysvaltalainen Broadway-musikaali, joka sai ensiesityksensä 27. joulukuuta 1927. Musikaalin käsikirjoituksen ja sanoitukset teki Oscar Hammerstein II ja musiikin sävelsi Jerome Kern. Tarina pohjautui Edna Ferberin vuonna 1926 kirjoittamaan romaaniin *Show Boat*. Näytelmä poikkesi jyrkästi Broadwayn tavanomaisista kevyistä musikaali- ja revyyesityksistä vakavan realistisilla, monessa tapauksessa onnettomilla henkilöhahmoillaan ja Etelävaltioiden mustien vaikean elämän kuvaamisella. *Teatterilaivaa* pidetäänkin nykyaikaisten dramaattisten musikaalien tyylilajin ensimmäisenä edustajana.

Musikaalin tunnetuimpia lauluja ovat "Ol’ Man River", "Make Believe" ja "Can't Help Lovin’ Dat Man".

Juoni
-----

Hammersteinin libretossa päähenkilö on nuori Magnolia (Nola) Hawks, teatterilaiva *Cotton Blossomin* omistajan Andy Hawksin ja tämän määräilevän vaimon Parthyn tytär. Nola rakastuu uhkapeluri Gaylord Ravenaliin. He menevät naimisiin ja muuttavat Chicagoon, jossa syntyy tytär Kim. Gaylord menettää rahansa ja jättää perheensä, mutta musikaalin lopussa, vuosia myöhemmin, perheen jäsenet tapaavat jälleen toisensa. Tärkeitä sivuhahmoja ovat mulattityttö Julie, joka erotetaan teatteriseurueesta, kun hänen etninen taustansa paljastuu, sekä laivassa asuva viisas musta pariskunta Joe ja Queenie.

Esityksiä
---------

* Ziegfeld Theatre 27. joulukuuta 1927 – 4. toukokuuta 1929
* Casino Theatre 19. toukokuuta 1932 – 22. lokakuuta 1932
* Ziegfeld Theatre 5. tammikuuta 1946 – 4. tammikuuta 1947
* City Center 7.–19. syyskuuta 1948
* City Center 5.–16. toukokuuta 1954
* Uris Theatre 24. huhtikuuta 1983 – 26. kesäkuuta 1983
* George Gershwin Theatre 2. lokakuuta 1994 – 5. tammikuuta 1997

Lähde: *Internet Broadway Database*.

Esityksiä Suomessa
------------------

Seija Silfverberg ja Heikki Värtsi Kansallisoopperan esityksessä 1960.
*Teatterilaivaa* on esitetty Suomessa Esko Elstelän suomennoksena ainakin Kansallisoopperassa 1960–1963, Tampereen Työväen Teatterissa 1968–1969, Lahden kaupunginteatterissa 1975–1976, Helsingin Kaupunginteatterissa 1980–1982 ja Lappeenrannan kaupunginteatterissa 1990. Ruotsinkielinen versio *Teaterbåten* oli Svenska Teaternin ohjelmistossa 2002.

Elokuvaversiot
--------------

* 1936: *Teatterilaiva* (engl. *Show Boat*)
* 1951: *Teatterilaiva* (engl. *Show Boat*)

Lähteet
-------

1. ↑  Suskin, Steven: *Show Tunes: The Songs, Shows, and Careers of Broadway’s Major Composers*, s. 8. Oxford University Press, 2010. ISBN 978-0-19-988615-9. (englanniksi)
2. ↑  Dickey, Timothy: Ol’ Man River, song (from "Show Boat") *Allmusic*. Viitattu 23.2.2013. (englanniksi)
3. ↑  Lindberg, Johan: musikal *Uppslagsverket Finland*.  31.5.2011. Viitattu 27.5.2019. (ruotsiksi)
4. ↑  "Show Boat." St. James Encyclopedia of Popular Culture. Gale. 2000. Haettu 21.7.2016 palvelusta HighBeam Research (vaatii tilauksen):  (Arkistoitu – Internet Archive)
5. ↑  Show Boat *Internet Broadway Database*. Viitattu 23.2.2013. (englanniksi)
6. ↑  Musikaali tulee taas oopperasaliin – mitä tämä kertoo oopperan tilasta? Yle uutiset 14.10.2013 Viitattu 11.1.2016
7. ↑  Esitysluettelo, Helsingin Kaupunginteatteri, viitattu 11.4.2015.
8. ↑  Teatterilaiva, Ilona-esitystietokanta, Teatterin tiedotuskeskus, viitattu 14.4.2015.
9. ↑  Teatterilaiva (1936) *Internet Movie Database*. Viitattu 23.2.2013. (englanniksi)
10. ↑  Teatterilaiva (1951) *Internet Movie Database*. Viitattu 23.2.2013. (englanniksi)